钦定古今图书集成/明伦汇编/氏族典/第138卷 > 《郑樵通志》 > 以国为氏〈古帝王氏〉
## 钦定古今图书集成/明伦汇编/氏族典/第138卷 > 《郑樵通志》 > 以国为氏〈古帝王氏〉

殷氏。契始封于商，后世迁于亳，故京兆杜县有亳亭
是也。杜城今在长安南，故司马迁云：“禹兴西羌，汤起
亳也。”及有天下，始居宋地，复命以亳，今南京谷熟是
也。盖有溵水，出阳城东，至西华、汝阳，入于颍水合流，
古人并谓颍为溵，故命以殷。旧有溵水县，宋建隆改
商水，隶陈州，然迁于嚣、迁于相、迁于耿、迁于朝歌，皆
谓之殷，以成汤建国之所命也；或谓之商，以契始封
之所命也。自汤至雍己，而商道始衰。诸侯或不至，雍
己弟太戊立，任伊尹之子伊陟为相。桑谷共生于朝，
一夕大拱。伊陟曰：“妖不胜德，君之政无乃有阙。”太戊
修德，祥桑枯死，商道复兴，故称中宗。太戊崩，子仲丁
立，迁于嚣。至河亶甲迁于相。商复衰，子祖乙立，迁于
耿。任巫贤，而商道复兴。至于阳甲，王业益不振。良由
自仲丁以来，废适而更立诸弟，子弟或争相代而立，
比九世乱，于是诸侯不朝。阳甲崩，弟盘庚立，是时都
河北。盘庚渡河南，凡五迁，复居汤之故都，治亳，行汤
之政，诸侯始朝。其弟少辛立，商复衰。百姓思盘庚之
治，乃作《盘庚》三篇。至武丁即位，因梦而求得。傅说为
相，为中兴主，庙号高宗。至武乙复去亳，徙河北。好射
猎，为革囊盛血，仰而射之，曰：“射天。”暴雷震死。至纣，为
周武王所灭，封微子于宋，以奉汤祀。其子孙不得封
者，以国为氏。